[{"text_idx": "#000005", "text": "Muski kosmoseprojektid kombivad rahvusvahelise o\u0303iguse piire"}, {"text_idx": "#000007", "text": "Riskikapitalist Elon Muski kava rajada Marsile oma koloonia ja pakkuda u\u0308le terve ilma internetti Maast sadade kilomeetrite kaugusel tiirlevate satelliitidega tekitab mitmeid ebamugavaid ku\u0308simusi, ma\u0308rgib R2 tehnikakommentaaris Kristjan Port."}, {"text_idx": "#000008", "text": "Milliseid seaduseid peaks maadeavastaja ja\u0308rgima, kui ta satub ei kellegi maale? Vo\u0303iks arvata, et modernsel ajal seda ku\u0308simust enam ei teki. Paistab, et ko\u0303ik on juba avastatud ja taolisteks juhtudeks on so\u0303lmitud rahvusvahelised kokkulepped. Poolteist sajandit tagasi oli olukord teine. Arenenud riigid seilasid maailma meredel ja otsisid uusi asumaid."}, {"text_idx": "#000009", "text": "Esimesena kohale jo\u0303udnu pani oma lipu pu\u0308sti ja kuulutas uue koha suvera\u0308a\u0308ni omandiks. Mo\u0303nikord kohtuti u\u0308llatusega \u2013 inimestega, kes olid inimkonna arenguloos ette jo\u0303udnud ja rajanud omamoodi tsivilisatsiooni. Seaduskuulelikkuse ku\u0308simus lahendati inimeste moodi, see ta\u0308hendab va\u0308givallaga. Enamasti tulijate kasuks, kuid sugugi mitte alati, nagu juhtus 18. sajandi lo\u0303pus James Cookiga. Pa\u0308rast Uus-Meremaa ja Austraalia avastamist lo\u0303ppes kuulsa ra\u0308nduri reisimine keset Vaikset Ookeani Kealakekua saare elanike raevu to\u0303ttu. Cook ei tahtnud austada kohalikke reegleid."}, {"text_idx": "#000010", "text": "Kelle reeglite ja\u0308rgi peaks talitlema Marsil? Milline organisatsioon vo\u0303i riik omab piisavat mo\u0303ju, o\u0303igemini \u2013 jo\u0303udu, kaugel taevakehal oma tahte jo\u0303ustamiseks? Ilmselt saab selleks olla ainult see, kes suudab sinna kohale so\u0303ita. Neid pole ja marsikulgurist ei piisa. U\u0308ks USA territooriumil asuv mittetulundusu\u0308hing koostas ku\u0308ll \"Kosmose deklaratsiooni\", milles lubatakse ko\u0303ikidele inimestele minna universumis suvalisse kohta ja teha seal mida iganes, kuni ei kahjusta Maale ja\u0308a\u0308nute heaolu. See on aga rohkem intellektuaalne ma\u0308ng kui siduv seadus."}, {"text_idx": "#000011", "text": "Vastava ku\u0308simuse ees seisab Elon Musk. Tal on kavas saata esimesena suurem seltskond Marsile. Maalaste hambutut bu\u0308rokraatiat ignoreerides teatas visiona\u0308r, et nad kehtestavad Marsil oma seadused. To\u0303ena\u0308olisemalt kuuletuvad Marsi koloonia rajajad siiski ko\u0303igepealt a\u0308a\u0308rmiselt karmidele keskkonnatingimuste diktaadile ja alles siis so\u0303lmivad nad koosto\u0308o\u0308d toetavaid kokkuleppeid."}, {"text_idx": "#000012", "text": "Esimese to\u0308o\u0308na luuakse kauge sihtpunkti u\u0308mber sidesatelliitidest internetiu\u0308hendus. Antud teema u\u0308hildub hiljutise uudisega Kuule rajatavast mobiilside vo\u0303rgust, et seeja\u0308rel rajada sinna pu\u0308sivam baas. Elon Muski programm na\u0308eb ette Marsile pu\u0308siva ja ennast ise varustava linna rajamise. Tegemist poleks siiski ta\u0308ielikult suletud su\u0308steemiga, sest va\u0308hemalt kosmiline internet tagaks informatsiooni vahetamise."}, {"text_idx": "#000013", "text": "Ajakava on veel lahtine. Ja\u0308medalt vo\u0303ib arvestada kahe asjaoluga. Musk on va\u0308lja o\u0308elnud, et loodab Marsi koloonia valmis saada enne, kui Maa elanikud korraldavad tsivilisatsiooni ohustava kataklu\u0308smi. Inimkond pole just ko\u0303ige tugevam. Pigem paistab seis u\u0308pris logisevana, mainib projekti vedaja ja lisab, et Marsile pole vaja saata paari inimest, vaid terve linna jagu maalasi. Teise daatumi osas vo\u0303ib spekuleerida mehe vanusega. Elon Musk on 49-aastane ja soovib ilmselt na\u0308ha oma seni ko\u0303ige a\u0308gedama projekti teoks saamist."}, {"text_idx": "#000014", "text": "Vo\u0303imalikke reisiliste kandidaate alles otsitakse. Ku\u0308mme aastat tagasi, ilma Elon Muskita, koostati juba korra vastav konkurss, mille ja\u0308rgi pidanuks reis algama 2023. aastal. Antud projekt lo\u0303ppes pankrotiga. Va\u0308hemalt on olemas o\u0303petlik kogemus. So\u0303it oleks pikk ja u\u0308he suunaline. Nukrutsemiseks pole po\u0303hjust, sest Marsil peaks olema toimiv netiu\u0308hendus."}, {"text_idx": "#000015", "text": "See toob teistmoodi seaduskuulelikkuse teema juurde. Elon Musk kavatseb paigutada orbiidile, 550 kilomeetri ko\u0303rgusele 42 000 interneti u\u0308hendust tagavat Starlink satelliiti. Esialgsete plaanide ja\u0308rgi on algavaks suveks kohal 3600 andmeside tehiskaaslast ja teenus kuulutatakse u\u0308lemaailmselt kasutatavaks. Septembris alustati 880 tehiskaaslasest vo\u0303rgustiku testkasutamisega. USA ja Kanada huvilistele pakutakse ligipa\u0308a\u0308su teenuse nn beeta-testimiseks."}, {"text_idx": "#000016", "text": "Kellel o\u0303nnestub osaleda, saavad vo\u0303rguteenust kiirusega 50\u2013150 Mbit/sek. Osalus pole tasuta. Teenuse eest ku\u0308sitakse kuus 99 dollarit ja poolemeetrise taldrikantenni ning muu raudvara eest peab tasuma 499 dollarit. Va\u0308idetavalt olevat kodudesse pakutav tehnoloogia etem, kui so\u0303jalennukites kasutatav. Vahest lohutab see teadmine olukordades, kui testimise ka\u0308igus side katkeb."}, {"text_idx": "#000018", "text": "Lisaks on teenus ebatavaliselt u\u0308leilmne, et mitte o\u0308elda kosmiline. See peaks tegema muret kohalikele sideteenuse tarnijatele, kes maksavad kohalikke makse. Riigid mu\u0308u\u0308vad oma territooriumile kuuluvat raadioeetrit pa\u0308ris soolase hinnaga. Saab na\u0308ha, kuidas ka\u0308ivitub a\u0308ri kosmosesse ulatuvas dimensioonis. Ilmselt tahaks Elon Musk ka siin end suvera\u0308a\u0308niks kuulutada."}, {"text_idx": "#000021", "text": "Kosmoseinterneti pakkujate arv vo\u0303ib oluliselt kasvada"}, {"text_idx": "#000024", "text": "Interaktiivne tehisintellekt ihub hammast ChatGPT ta\u0308hesa\u0308rale"}, {"text_idx": "#000025", "text": "Kohatult ka\u0308ituv robot paneb inimesedki punastama"}, {"text_idx": "#000028", "text": "Tehisintellekti edu lo\u0308o\u0308b arstiteaduse to\u0303eihale hingekella"}, {"text_idx": "#000038", "text": "Video: seminar Eesti teaduseetika hetkeseisust ja tulevikust"}, {"text_idx": "#000043", "text": "Kristjan Port: pulsimo\u0303o\u0303tja lo\u0303hub abielusid ja saadab trellide taha"}]